Boekresensie: Die Groot Koelte | AWSUM School News }
Home›Boekresensie›Boekresensie: Die Groot Koelte
Boekresensie: Die Groot Koelte
Sedert Feliks se mense sonder hom weggetrek het, bly hy alleen op ’n strand, met net ’n lafhartige leeu, ’n veglustige seemeeu en ’n trop lastige bobbejane as geselskap.
Maar op ’n dag is daar seilskepe op die horison. Aan boord is die bevelvoerder, kaptein Blou, en haar vreesaanjaende bemanning. Hulle is ysbere wat die wêreld vol swerf op soek na die laaste oorblywende ys. Toe die bere voet aan wal sit, is hulle eers vasbeslote om Feliks op te vreet. Maar die ysbeer-kaptein is seker sy ruik iets geheimsinnigs in sy bloed. Sy glo Feliks kan hulle gaan wys waar die laaste ys is!
Wat volg is ’n swerftog die onbekende in, om ys iewers in die berge te gaan soek. En terwyl Feliks die ysbere aanvanklik op ’n dwaalspoor lei, begin hy stadig maar seker besef hul reis kan dalk die wêreld verander … as hy die bere kan oortuig van sy droom oor die Groot Koelte.
Hierdie meesleurende fantasieverhaal is meesterverteller Leon de Villiers op sy allerbeste. Dit is ’n aksiebelaaide storie wat knetter met vonke van humor, kraakvars taal, kreatiwiteit, deernis, hoop – en ’n onblusbare liefde vir die natuur.
Leon de Villiers is een van die mees bekroonde skrywers van kinder- en jeugboeke in Afrikaans. Hy is onder meer met die Scheepersprys, die Sanlamprys, die M.E.R.-prys, die ATKV-kinderboektoekenning, die C.P. Hoogenhouttoekenning en die Alba Bouwerprys bekroon. Van die kinderboeke wat uit sy pen verskyn het, sluit in Droomoog Diepgrawer, Erik en die kido-dinges, Parmant, Maroelaboomstories en Aliens en engele. In 2015 is ’n rolprent gebaseer op sy jeugboek Die pro vrygestel.
David Griessel is een van die opwindendste jong kunstenaars in Suid-Afrika. Sy werk word gekenmerk deur ’n opwindende mengsel van dagdrome, vreemde kreature, humor en melancholie. Hy het al aan verskeie groep- en solo-uitstallings deelgeneem, en sy illustrasies pryk in kinderboeke soos Wendy Maartens se Die beste Suid-Afrikaanse spookstories. David is in Bloemfontein gebore en getoë, waar hy ’n B.A.-graad in Skone Kunste aan die Universiteit van die Vrystaat voltooi het. Hy woon tans in Kaapstad en is ’n vryskutkunstenaar.
Kry die boek hier https://lapa.co.za/kinder-en-tienerboeke/die-groot-koelte
Book review: Cowboy Koekemoer van die Klein ...
Welkom Volkskool leerders presteer by Voortrekker Kamp
Boekresensie: Pragtige Piesangs
Boekresensie: Vakansiepret 2 – Vlieërs en filmsterre
Boekresensie: Moenie met ‘n prinses mors nie
Boekresensie: Blydskap: Mindfulness-wenke vir ’n vreugdevolle lewe
Boekresensie: Sushi en shosholoza
Boekresensie: Betting on a Darkie – Lifting the corporate game
2020 Boland Landbou Rugbydag
Hoër Landbouskool Boland Laerskole Rugbydag: LS Bastion se deelnemende spanne
On the AWSUM couch: Howick High School’s 2019 head boy